‘มาร์จิน’ฮอตตามหุ้นคึก ‘TSFC’ลดดอกเบี้ย2%
นักลงทุนแห่ใช้มาร์จิน กิมเอ็ง เพิ่ม 23% เป็น 8,000 ล้าน คันทรี่ปล่อยสินเชื่อ 1,500 ล้าน ส่วน TSFC ลดดอกเบี้ย 2%
15 ต.ค. 2555

นักลงทุนแห่ใช้มาร์จิน กิมเอ็ง เพิ่ม 23% เป็น 8,000 ล้าน คันทรี่ปล่อยสินเชื่อ 1,500 ล้าน ส่วน TSFC ลดดอกเบี้ย 2% 
นางบุญพร บริบูรณ์ส่งศิลป์ ประธานเจ้าหน้าที่บริหาร สายงานธุรกิจหลักทรัพย์รายย่อย บริษัทหลักทรัพย์ (บล.) เมย์แบงก์ กิมเอ็ง (ประเทศไทย) หรือ MBKET เปิดเผยว่า ในช่วง 9 เดือนปีนี้ บริษัทมีการปล่อยสินเชื่อซื้อหลักทรัพย์ (มาร์จินโลน) เพิ่มขึ้นตามดัชนีหุ้นที่สูงขึ้น ทำให้สิ้นไตรมาส 3 พอร์ตสินเชื่ออยู่ที่ 8,000 ล้านบาท เพิ่มขึ้น 23.07% จากสิ้นปีก่อนอยู่ที่ 6,500 ล้านบาท
“เชื่อว่า ตลาดหุ้นดีภาพรวมมาร์จินน่าจะเพิ่มขึ้นเกือบทุกบริษัท แต่ก็มีการนำเงินมาชำระคืนเช่นกัน” นางบุญพร กล่าว
นายประสิทธิ์ ศรีสุวรรณ กรรมการผู้จัดการใหญ่ บล. คันทรี่ กรุ๊ป (CGS) กล่าวว่า ปัจจุบันบริษัทมียอดมาร์จินอยู่ที่ประมาณ 1,500 ล้านบาท ขณะที่สามารถปล่อยกู้ได้สูงสุดไม่เกิน 2,000 ล้านบาท ซึ่งอยู่ในระดับที่สามารถทำธุรกิจได้ 
“ยอดมาร์จินในแต่ละช่วงแตกต่างกัน ในช่วงตลาดหุ้นดีก็จะพุ่งสูงแต่ไม่เกิน 2,000 ล้านบาท หากไม่ดีก็จะลดลงต่ำกว่า 1,000 ล้านบาท โดยปกติก็จะอยู่ที่ประมาณ 1,000-1,500 ล้านบาท ส่วนพฤติกรรมการใช้สินเชื่อก็มีหลากหลาย มีทั้งนำไปซื้อหุ้นเก็งกำไร หุ้นพื้นฐาน ลงทุนทั้งในระยะสั้นและยาว” นายประสิทธิ์ กล่าว
การใช้มาร์จินของบริษัทอยู่ในระดับปกติ ไม่ได้เพิ่มขึ้นมากจนน่าวิตก และบริษัทก็มีกระบวนการบริหารความเสี่ยงที่ดี ส่วนการชำระคืนในช่วงนี้คงไม่สามารถประเมินได้ เพราะบริษัทจะให้เฉพาะส่วนเกินของหลักประกันเท่านั้น ไม่ได้ให้มาร์จินทั้งจำนวน
ด้านนางนภาภรณ์ ลัญฉน์ดี กรรมการผู้จัดการ บริษัทหลักทรัพย์เพื่อธุรกิจหลักทรัพย์ (TSFC) เปิดเผยว่า บริษัทได้ลดอัตราดอกเบี้ยลง 2% ต่อปี ให้กับลูกค้าใหม่ที่เปิดบัญชีเครดิต บาลานซ์ แต่ต้องมียอดการใช้เฉลี่ยในแต่ละเดือนไม่ต่ำกว่า 50% ของวงเงินกู้ที่ได้รับอนุมัติ และได้รับสิทธิเป็นเวลา 3 เดือนส่วนลูกค้าเก่าที่จะได้สิทธิต้องมีบัญชี สิ้นเดือน ก.ค. 2555 ยอดหนี้เฉลี่ยของเดือนที่รับสิทธิต้องมากกว่าเดือนก่อนหน้า